Foto’s: Talle sterf toe vliegtuig op snelweg neerstort | Maroela Media
Die toneel waar ŉ vragvliegtuig naby die Savannah Hilton Head Internasionale Lughawe buite Savannah in Georgia in die VSA neergestort het (2 Mei 2018). Foto: Chris Hanks/Savannah Professional Firefighters Association via AP
Minstens vyf mense is dood nadat ŉ vragvliegtuig wat aan die Puerto Rico nasionale lugmag behoort Woensdag naby ŉ lughawe buite Savannah in Georgia in die VSA neergestort het.
Die Amerikaanse lugmag het die vyf sterfgevalle bevestig, maar CNN berig al nege bemanningslede aan boord die vliegtuig het gesterf. CBS News berig ook dat nege mense gesterf het en dat daar geen oorlewendes van die tragiese ongeluk is nie.
Isabelo Rivera Negron, adjundant-generaal van Puerto Rico se lugmag, het aan verslaggewers bevestig dat daar nege mense aan boord was. Daar word gevrees dat die amptelike dodetal van vyf kan styg. ŉ Plaaslike lykskouer in Georgia het ook aan die nuuskanaal WSAV gesê dit is onwaarskynlik dat iemand die ongeluk sou oorleef.
Die C-130 Hercules-vliegtuig het omstreeks 11:30 (plaaslike tyd) op ŉ besige snelweg naby die Savannah Hilton Head Internasionale Lughawe neergestort. Die vliegtuig het wonderbaarlik geen motors of mense op die grond getref nie.
Ooggetuies het gesê die vliegtuig het kort nadat dit opgestyg het, neergestort. Beeldmateriaal het getoon hoe dik swart rookwolke van die toneel af borrel en brandbestryders was op die toneel om die vlamme te blus.
Die oorsaak van die ongeluk is nog nie bekend nie, maar die VSA se Nasionale Wag het op Twitter gesê die vliegtuig was besig met ŉ opleidingsvlug.
Pres. Donald Trump is ingelig van die voorval en het op Twitter sy medelye teenoor die families van die oorledenes uitgespreek. Ricardo Rossello, die goewerneur van Puerto Rico, het ook sy medelye uitgespreek en die voorval as ŉ “betreurenswaardige ongeluk” bestempel.
Die toneel waar ŉ vragvliegtuig naby die Savannah Hilton Head Internasionale Lughawe buite Savannah in Georgia in die VSA neergestort het (2 Mei 2018). Foto: Minh Phan via AP
Die toneel waar ŉ vragvliegtuig naby die Savannah Hilton Head Internasionale Lughawe buite Savannah in Georgia in die VSA neergestort het (2 Mei 2018). Foto: James Lavine via AP
Die toneel waar ŉ vragvliegtuig naby die Savannah Hilton Head Internasionale Lughawe buite Savannah in Georgia in die VSA neergestort het (2 Mei 2018). Foto: Chuck Kearns/Chatham Emergency Services via AP